《锁窗寒 新感用萧允之韵》
清代·王策

玳匣尘封，何须更问，笛床棋道。韶香冶粉，不是无才吟到。

为东风、日日吹愁，诗肠暗被春磨耗。待来朝、春去愁空，已剩落花烟草。

怀抱。难消遣，记盘马长堤，杏鞯红好。横飞醉墨，粘湿当垆轻缟。

怎眼中、不似心中，酒钱用尽胡姬老。傍斜阳、弄水江头，淡碧天容倒。

作者简介：江苏太仓人，字汉舒。诸生。以词名，尤侗曾邀主其家。有《香雪词钞》。